Papersnake/gushiwen huggingface dataset:
【中吕】满庭芳_霜天月满，
未知作者（元代）

霜天月满，渔歌江浦，鹤唳林峦。小舟尽日随烟爨，世味休干。芦花被山中
冷暖，芰荷裳身上衣冠。无人唤，鸡声不管，高枕听鸣湍。
疏林暮鸦，聚鱼远浦，落雁寒沙。青山隐隐夕阳下，远水蒹葭。鸭头绿一江
浪花，鱼尾红几缕残霞。云帆挂，星河客槎，万里寄天涯。
红消杏脸，欢娱渐少，愁闷重添。聊云霎雨恩情俭，断当着拘钤。成不成虚
教人指点，是不是先巴镘伤廉。一做一个十分酽，他爱的便沾，我爱的俺娘嫌。
无情奶奶，同心剪碎，连理截开。虚恩情分等儿秤盘着卖，乔商量的那顿抢白。
做嘴脸是追魂的变态，冷鼻凹是板障的招牌。不拣谁难教赛！若是孔方兄到来，
便禁住俺娘乖。
牙恰母亲，吹回楚雨，喝退湘云。把丽春园扭做了迷魂阵，教别人进退无门。
心恶叉偏毒最狠，性ㄐ搜少喜多嗔。百般的都难亲近，除的邓通钱几文，便医治
了俺娘哏。
残红万点，春归愁在，钱苦情甜。契丹家擗绰了穷双渐，两下里心绪恹恹。
气结就秋云冉冉，泪浑成暮雨纤纤，多半折裙腰掩。淹淹渐渐病染，都只为俺娘
严。
红儿侍寝，云窗共枕，月馆同衾。俺家里粜风卖雨无门禁，处了亲临。趱下
百十笼轻罗异锦，藏下五七箱美玉良金，不干家呵图个甚？寒邪气不侵，才称了
俺娘心。
教人笑倒，身不闲扰扰，口不住嘲嘲。把粉红情骂做了鸦青钞，生拆散凤友
鸾交。五代史般聒聒炒炒，八阳经般絮絮叨叨，动不动寻人闹，罗织人左错，谁
不怕俺娘焦。
腰如弱柳，稍添些憔悴，微减动风流。芙蓉娇艳经霜瘦，怕到深秋。我嫁了
个攀蟾的配偶，他别无个接按的把头。除我外又无亲旧，若得个不恰好证候，我
也替俺娘忧。
花残暮春，芳心恨冗，眉黛愁新。幸然有个人存问，婆婆处分特狠。许下物
腾本的要稳，苦了钱然后成亲。转首便绝了情分，点茶汤也犯本，旦陪笑俺娘嗔。
芙蓉欲蕊，枫林未染，梧叶初飞。扶疏芳树知秋意，恨染沉疾。粉骷髅安了个嘴
鼻，木胎儿画上片人皮。但见的道我哏憔悴，不嫁人等甚的？谁敢对俺娘题！胜
如继母，只贪财物，岂辨贤愚。白沾热恋强韬虏，偏嫌那者也之乎。将回文锦
生抟做抹布，把义娼行白改做休书。普天下伤人的物，最哏的是馋狼饿虎，也不
似俺娘毒。
婆婆最奸，石镯钏，锡钗环。他道是锦衣裳到不如家常扮，妆点就孤寒。
破鹤袖补衲的百般，旧裙腰台色到十番。袄儿碎裙儿烂，一身上破绽，出落着俺
娘悭。
娘毒似蝎，无钱撒撇，有钞和协。突柱门不律头天生劣，不肯输半点亏折。
才有钞不须用税说，但无钱枉废了唇舌。不见钱便无亲热，把冷鼻凹亻崩者，谁
敢问俺娘赊。
枉乖柳青，贪食饿鬼，︱镘妖精。为几文口含钱做死的和人竞，动不动舍命
亡生。向鸣珂巷里幽囚杀小卿，丽春园里迭配了双生。莺花寨埋伏的硬，但开旗
决赢，谁敢共俺娘争。
尘蒙绣榻，香销罗帕，串冷金鸭。小牢诚近日铺谋大，今夜谁家？云去云来
月华，窗明窗暗梅花。西厢下，眼睁睁望他，和泪倚琵琶。
花笺谩写，屏闲翡翠，梦冷胡蝶。青山两岸分吴越，盼杀人也。不厮见都无
话说，既相逢怎忍离别？春寒夜，伤心那些，灯暗月儿斜。
功名路险，先寻个走智，休等人嫌。吕公绦已换了朱云剑，一笑掀髯。泛赤
壁狂游子瞻，赋黄花归去陶潜。何处村醪酽？牧童指点，柳外出青帘。
乾坤草庐，些儿名利，如许头颅。为其中自有千钟禄，误赚得读书，龙泉剑
结末了子胥，犊鼻衤昆蹭蹬杀相如。瓜田暮，不如老圃，醉后赋闲居。
少年行二首
曹子念（明代）

长安兄弟旧知名，半是期门半射声。
醉就胡姬垆畔宿，明朝齐赴受降城。
祭九鼎十二首 其五 立夏，冈鼎迎神用《凝安》。
郊庙朝会歌辞（宋代）

我方东南，我日朱明。爰因其时，鼎以冈名。粢盛既馨，牲牷既盈。

佑我皇家，巽令风行。
感遇
丰坊（明代）

夙怀爱幽僻，暇日聊游戏。
微风过庭兰，新月移岩桂。
欣然濯虚襟，不知人间世。
民生常有终，身外何足计。
房陵十首
陈造（宋代）

杯酒清浓肉更肥，咸言趁社极欢嬉。
丁宁向去坐年日，要似召集敛脯时。
苏幕遮 小楼夜坐
张玉珍（清代）

竹风凉，梅雨霁。淡月当楼，楼上人孤倚。顾影伤怀无一语。

打叠排愁，没个排愁地。

惜芳时，怜别绪。燕去巢空，那得留春住。离合如云风散易。

酒洗诗脾，只有销魂句。
寄池阳黄季岑士曹 其一
李纲（宋代）

昔年多士萃南宫，曾见雄文晔彩虹。万里相期霄汉上，一官犹彩大江东。

新诗寄远句增丽，旧事追游梦已空。努力要津张此志，吾方寒钓五湖中。
梨花
阮南溪（宋代）

缤纷紫雪浮须细，冷淡清姿夺玉光。
刚笑何郎曾傅粉，绝怜荀令爱薰香。
贺新凉（别吴侍郎吴时闲居，数夕前梦枯梅成林，一枝独秀）
方岳（宋代）

霜日寒如洗。问梅花、经年何事，尚迷烟水。梦著翠霞寻好句，新雪阑干独倚。见竹外、一枝横蕊。已占百花头上了，料诗情、不但江山耳。春已逗，有佳思。

一香吹动人间世。奈何地、丛篁低碧，巧相亏蔽。尽让春风凡草木，便做云根石底。但留取、微酸滋味。除却林逋无人识，算岁寒、只是天知已。休弄玉，怨迟暮。
劲未遐思卷
卢龙云（明代）

悠悠往事总堪伤，百载深闺作未亡。自有陈情知令伯，何妨挺未比共姜。

松楸冢上冰霜凛，兰玉阶前雨露长。莫写幽词嗟薄命，女中谁得并流芳。
渔村杂句十首
薛嵎（宋代）

猿鹤何曾肯受羁，仙来亭畔立多时。
物情未到忘机地，步步行行只自疑。
上知府少卿
强至（宋代）

近代东南守，何人与古同。
唯公临婺女，变俗似文翁。
流化陶编户，延儒萃泮宫。
栖粮农亩溢，鞠草讼囹空。
风月歌诗健，江山气象雄。
双溪今改观，八咏昔非工。
文酒高欢外，园林胜赏中。
妙年登白首，素节有清风。
嘉会千龄合，皇天五福融。
晚跻卿位棘，行觐帝宸枫。
卓马趋严诏，元龟简上聪。
谋猷一朝启，利泽万区通。
诸邑谁无状，孤生性最蒙。
简书循吏检，牒诉尽愚衷。
锐意锄奸蠹，推心活困穷。
不能防众口，止解洁微躬。
方托云垂荫，俄观岁改筩。
气寒期念黍，声在或知桐。
昔值民留寇，始闻书荐雄。
生成单贱迹，今日愿因公。
和马粹老四明杂诗聊记里俗耳十首
舒坦（宋代）

禽孝传居俗，风痴动浃旬。
灵鳗旱天雨，圣米歉年莼。
江涨长如海，冬温恰似春。
鸡豚追伏腊，行路亦情亲。
九日登北楼示客
郭祥正（宋代）

九日登高可强欢，听歌莫放玉杯乾。黄花烂漫宜新酒，白发稀疏落小冠。

桂水波光趋海急，峡山岚翠带云寒。故乡万里知何处，更凭朱栏向北看。
陈思王墓
赵执信（清代）

大雅此丘阿，千秋寄恨多。名非宾客借，才自父兄过。

雨暗狼崖树，风生马颊波。灵祠傍神女，作赋问如何。
晚晴小园
刘敞（宋代）

野客幽居何处寻，小园荒径似山林。雨足虾蟆何自喜，秋来蟋蟀竞悲吟。

丹青果实同时熟，红白荷花相映深。可怨幽兰老堂下，无端柔蔓上城阴。

微茫返照楼头出，萧索孤烟天际沉。楚泽偏伤千里目，西风自觉倦登临。
沙塞子（中秋无月）
周紫芝（宋代）

秋云微淡月微羞。云黯黯、月彩难留。只应是、嫦娥心里，也似人难。

几时回步玉移钩。人共月、同上南楼。却重听、画阑西角，月下轻讴。
次滕彦真韵三首
赵蕃（宋代）

我欲湘西看，行须觅渡船。
何如临绝顶，得以尽长川。
鸥鹭烟云表，蚊虻埃壒前。
隐宁分大小，那更别山鄽。
惬今斋
韩日缵（明代）

偶读曲江句，览分诚惬今。献纳惭明主，溪山卧旧林。

杜门无一事，拥膝自长吟。幽独生虚白，悠然见远岑。
诗一首
陈昉（宋代）

二十馀年作吏人，后园花木也成林。尽是笔头那撚得，枝枝叶叶有冤声。

刑重惟恐囚人怨，情轻又怕本官嗔。不知无事早归去，免得生魂对死魂。
和沈次韩秋日雨后督子厚报
王之道（宋代）

江槛连朝雨，山斋昨夜凉。
不知新稻熟，深怪晚炊香。
得句君应喜，闻风我漫狂。
绣溪行乐处，云水向千章。
风雪中过小直固山
查礼（清代）

上下几千寻，盘旋数十里。人行向云端，马行在雪里。

不识山径高，惟见寒光起。长林白满沟，空谷响冻水。

粮夫赑屃来，如蚁转磨齿。俯惊万丈坑，一堕骇无底。

我方仗舆丁，两肩托生死。皇天本大慈，兵事会当止。
和项元师见遗柳书
孔平仲（宋代）

古今诸柳孰为强，矫矫针悬术最良。自富诗才堪继恽，兼深儒学有如芳。

当时屡献箴规益，末世惟传翰墨光。石刻见贻真雅赐，峥嵘笔力有馀刚。
送宝林回里
圆能（清代）

秋风瑟瑟启行装，相送归帆下楚阳。出郭四围芦荻远，到城十里芰荷香。

孤村野水添新涨，细雨青镫入晚凉。客里閒情俱莫问，好凭诗思寄沧浪。
石帆夏日
陆游（宋代）

短棹飘然信所之，茶园渔市到无时。
风从苹末萧萧起，月过花无故故迟。
蓴菜煮羹吴旧俗，竹枝度曲楚遗辞。
颇闻颈里杨梅熟，邻曲相招莫後期。
溯黄风逆行迟至众兴就陆
孙云锦（清代）

陆行苦尘劳，舟行欣利涉。罢鼓清淮棹，重理浊河楫。

河流本湍急，石尤更肆烈。牵船上沙觜，十步九蹉跌。

得尺与得寸，力竭皮肤裂。篙缆用俱穷，河水亦呜咽。

前夕系船树，回望影未灭。日日坐河干，兀兀突愁绝。

却见下水船，布帆张两叶。舟人杂坐卧，过眼飞电掣。

盈盈一水间，苦乐仙凡别。取道自违宜，慎始愧明哲。

行当策蹇去，甚毋伤驽劣。
次韵晁元忠西归十首
黄庭坚（宋代）

丽姬封人子，弄影爱朝日。
晋国始得之，泣涕甘首疾。
忧危与安乐，一生谁能必。
同床食刍豢，乃悔沾襟失。
过淮阴县题韩信庙，前用唐律，後用进退格
杨万里（宋代）

来时月黑过淮阴，归路天花舞故城。
一剑光寒千古泪，三家市出万人英。
少年跨下安无忤，老父北边愕不平。
人物若非观岁暮，淮阴何必减宣成。
王官谷司空侍郎故居
江休复（宋代）

首阳采薇士，商代缅以遐。
唐季有夫子，遯世肥且嘉。
拔迹离污险，抗志凌青霞。
剥运扇颓风，奸雄比回邪。
不然随波流，横噬猰{左犭右俞}牙。
吁哉土德衰，暌乖鬼盈车。
英英夫子贤，顕晦吾所嗟。
相见栖隐情，遗文搴菁华。
山藏白驹谷，水绕骚人家。
踌躇碧峰前，寒日忽以斜。
望海潮
黄岩叟（宋代）

梅天雨歇，柳堤风定，江浮画鹢纵横。瀛女弄箫，冯夷伐鼓，云间纵咽鼍鸣。波面走长鲸。卷怒涛来往，搅碎沧溟。两岸游人笑语，罗绮间簪缨。

灵均逝魄无凭。但湘沅一水，到底澄清。菰黍万家，丝桐五彩，年年吊古深情。锦帜片霞明。使操舟妙手，翻动心旌。向晚鱼龙戏罢，千里浪花平。
留题龙隐岩
章岘（宋代）

碧崖石室俯清涟，蟠蛰灵虬不记年。
委蜕去为天下雨，抱珠归作洞中眠。
照开雾脚澄溪月，滴破云根暗穴泉。
负郭胜游虽信美，桑间留爱我无缘。
和苏仲南邵湖会饮三首
张耒（宋代）

新亭当绝岛，景物更清妍。
耳热风前酒，心澄水底天。
观鱼方有得，荐味肯烹鲜。
默坐吟春草，知君似惠连。
读姜雪苍祝发诗漫志
潘问奇（清代）

三生石上厌华簪，火宅莲华尚可寻。天下有丝都绣佛，眼中何事不灰心。

酒旗歌扇人犹在，箬笠梭鞋路已深。禅院傥能携我去，一龛勤礼象王金。
夏秋多雨自泻北口至鄚州二十里间皆成巨浸编筏以渡宛然水乡风景也
汪如洋（清代）

晓发十里铺，浓云作秋寒。秋寒泻层碧，四面江湖宽。

中央界燕泻，倒影虹桥弯。南人困尘沙，得水逢旧欢。

耐可荡胸臆，且宜濯缨冠。柳阴有篙楫，争渡如争滩。

故道失雄鄚，稽天势漫漫。周园下错田，虑随东逝澜。

纵横亘港汊，脉络纷倪端。瘦马载急递，高轩装达官。

布帆熟无恙，来往凌屋山。宁知万粱䕸，半饱鱼鳖餐。

我时截中流，凄风激微湍。感彼刈获谋，遑恤衣裳单。

侧闻清口涨，民庐暴摧残。楗菑赖重臣，上释宵旰艰。

兹方积潦致，平治凉非难。将修道茀政，况异哀鸿叹。

行殿丽金碧，水围停玉銮。归途期步谒，泥裂龟纹乾。
横吹曲辞 关山月
沈佺期（唐代）

汉月生辽海，曈昽出半晖。合昏玄兔郡，中夜白登围。

晕落关山迥，光合霜霰微。将军听晓角，战马欲南归。
雨中招吴子野先生
苏辙（宋代）

柴门不出蓬生径，暑雨无时水及堂。
辟谷赖君能作客，暂来煎蜜饷桃康。
题漱玉馆
王宗贤（宋代）

寓馆欣传漱玉名，泉流古窦响琮琤。
幽窗偃息惊回梦，误听虚檐雨滴声。
效古赠崔二
高适（唐代）

十月河洲时，一看有归思。
风飙生惨烈，雨雪暗天地。
我辈今胡生？浩哉迷所至。
缅怀当途者，济济居声位。
邈然在云霄，宁肯更沦踬？
周旋多燕乐，门馆列车骑。
美人芙蓉姿，狭室兰麝气。
金炉陈兽炭，谈笑正得意。
岂论草泽中，有此枯槁士？
我惭经济策，久欲甘弃置。
君负纵横才，如何尚憔悴？
长歌增郁怏，对酒不能醉。
穷达自有时，夫子莫下泪。
姑胥台怀古二首 其二
惠士奇（清代）

好上三台望，还从九曲行。可怜文种水，犹抱伍胥城。

风雨松林暗，烟波笠泽清。公孙今在否，寂寞久无声。
颂古三十九首 其三十六
释道枢（宋代）

新年佛法答云无，会得依前在半途。谁把扁舟清夜笛，月明吹过洞庭湖。
诉衷情·古今多少利名人
侯善渊（元代）

古今多少利名人。弃命斗争功。英豪尽归何处，都总落沉空。争英我，洞庭中。遣家童。金觥轻泛，醉卧当轩，一枕清风。
木兰花慢（和李E059房题张寄闲家圃韵）
陈允平（宋代）

爱吟休问瘦，为诗句、几凭阑。有可画亭台，宜春帐箔，如寄身闲。胸中四时胜景，小蓬莱、幻出五云间。一掬苹香暗沼，半梢松影虚坛。

相看。倦羽久知还。回首鹭盟寒。记步屟寻云，呼灯听雨，越岭吴峦。幽情未应共懒，把周郎旧曲谱新翻。帘外垂杨自舞，为君时按弓弯。
凭阑人·寄征衣
姚燧（元代）

欲寄君衣君不还，不寄君衣君又寒。寄与不寄间，妾身千万难。
后秋兴八首辛丑岁逼除作。时自红豆江村徙居半野堂绛云馀烬处 其五
钱谦益（清代）

少日囊书坐北山，轻狂自喜试兵间。残棋楼橹思横海，卧马城闉说散关。

汗竹纡馀淹素发，寒松孤直伴苍颜。白颠未了书生债，昔梦长随漆管班。
涞水秋夜
孙理（清代）

乡关归梦远，庭树晚凉新。久旅惊秋月，长贫累故人。

移镫饥鼠避，入户语虫亲。燕赵悲歌地，从来感慨频。
次韵王宗正定国与苏翰林先生黄校书鲁直唱和
晁补之（宋代）

东国宽市征，西山休骑屯。
时清诗人喜，洗濯出佳言。
渊源苏夫子，河入莆菖翻。
轨辙校书君，驾骖盗骊奔。
后来得浚冲，它人孰窥藩。
譬余学礼素，妇祭盛于盆。
不应麾门墙，尚许酌衢樽。
梦天九门开，灿然列星繁。
群公顾我喜，颜若白璧温。
赤城何足蹑，愁绝永嘉孙。
访郑渭川
俞渊（明代）

策蹇长千里，遥寻处士家。径深藏密竹，门小翳繁花。

晤语流云外，行吟积水涯。莫将贫作病，相对共咨嗟。
减字木兰花 王彦博尚书，由刑部迁礼部之明
刘敏中（元代）

年时寿酒。共喜秋卿新拜后。寿酒今朝。道改春闱是昨宵。官随酒转。一到生辰须一换。看取明年。凤诏迎年醉寿筵。
由下梅至资福估卖官产
喻良能（宋代）

晓发下梅寺，霁色浮垅麦。
崎岖白杨岸，诘屈黄牛轭。
野芳吐丰茸，山羽鸣格磔。
驱车复前途，聊欲遍阡陌。
次韵择之发紫溪有作
朱熹（宋代）

明日振衣千仞冈，夜分起看月和霜。久知行路难如此，不用悲歌泪满裳。
西江月慢 春昼有寄
樊增祥（清代）

帘花弄影，春困起、午晴池阁。风景画难成，芊芊芳丛，小桃红落。

算一春、不断生香，牡丹新绽，粉浓脂薄。蓦动摇九子金铃，娇鸟踏红索。

试检点词人闲著作，懒料理、琴髹笛膜。长记樱桃珠一树，映玉窗珠箔。

自别后、五换韶光，杨花轻点，鬓丝非昨。荔子熟，莫负红云筵上约。
天章俞待制挽诗三首 其一
杨杰（宋代）

材与时相会，声华孰可攀。东堂升秘籍，内阁叙清班。

馀庆千年远，浮生一梦还。故乡闻讣日，云黯四明山。
寄审知
赵蕃（宋代）

枫赤芦花白，扁舟夜泊时。
平生故人梦，细雨说相思。
归途
刘凤诰（清代）

春到南天雪不飞，关山落落壮心违。久无雁过书难得，五见梅开客始归。

老屋杉篁寒色健，故园菘芥晚烟肥。还乡富贵惭何有，且试斑斓莱子衣。
骢马驱
祝允明（明代）

骢马紫游缰，光辉照洛阳。朝辞上林苑，晚入斗鸡坊。

无因道千里，城邑少豺狼。
苏子翼送黄精酒
朱弁（宋代）

仙经何物堪却老，较功无如太阳草。龙衔鸡衔名虽异，菟阳羊阳事可考。

苏君真是神仙裔，橘井阴功贯穹昊。云笈书成数万言，银关珠宫用心早。

独知此物有奇效，福地名山为储宝。不惮林泉新斸掘，斥去杵臼谢饰捣。

况从高士论麴糜，更课阳田收秫稻。一朝灵液浮瓮盎，三冬浩气生襟抱。

且欣软饱得浇肠，漫说逆流工补脑。眼碧那忧散黑花，发白故应还翠葆。

贾傅只嫌松醥陋，刘堕敢誇桑落好。直须五斗论解酲，宁待三柸乃通道。

谁知万里落旄人，亦许匏尊自倾倒。为君唤回雪窖春，八载羁愁供一扫。

曼倩宜分此日桃，安期莫诧他年枣。何烦更采石斛花，巳觉容颜不枯槁。

根连石室喜入梦，句拟桐溪愧摛藻。平生我亦爱书扎，朱髓绿肠勤探讨。

幸君汲引成此志，鹤驾骎骎望仙岛。吞腥啄腐非夙心，岁晚兹言良可保。
送石熊峰阁老代祀泰山阙里
杨慎（明代）

云亭炎帝馆，洙泗鲁王宫。百代声名远，千秋望秩同。

郊禋元祀启，肸蚃九幽通。奠玉分宸献，函香领钜公。

玑衡璇斗北，奎壁映天东。鲸泽观沧海，鸿逵指岱蒙。

五松烟杪盖，双桧两稍丛。华衮遗经在，金泥故检空。

铭崖晴倒景，文栋晓舒虹。仙碣秦观罢，灵斿濩舞终。

周筵晞湛露，舜殿转薰风。肃肃攀归鞅，明明翊化工。
如梦令·镜药收来守拙
谭处端（元代）

镜药收来守拙。不遇知音难说。古鉴要予磨，点处便交光彻。欢悦。欢悦。衮出一轮明月。
暨阳
魏允楠（明代）

烽燧遥天接大荒，高城凭眺晓苍苍。薜萝乍长新官舍，磷火宵明古战场。

秋雨远来江气合，夕阳斜堕澥云黄。三吴事业残碑在，矫首云台思渺茫。
赠司鹾陈太湖课最北上兼寄乃弟绍虞参军
庞嵩（明代）

尊翁翰苑宗文史，令伯虔台肃宪纲。奕世清风原有范，百年交谊未相忘。

书香重拟增华国，鹾政今看颂惠商。翘首绍虞高万丈，太湖千顷共汪洋。
以诗并画留别汤国顿二首
苏曼殊（清代）

蹈海鲁连不帝秦，茫茫烟水着浮身。
国民孤愤英雄泪，洒上鲛绡赠故人。

海天龙战血玄黄，披发长歌揽大荒。
易水萧萧人去也，一天明月白如霜。
淳熙七年春帖子·光尧寿圣宪天体道性仁诚德
崔敦诗（宋代）

一气暗随鸾辂动，万祥给会衮衣朝。
康衢歌吹东风里，满听儿童善祝尧。
同鸿山公游吴尚宝水云居（时吴复宦京师）
王懋明（明代）

公子高标抗俗氛，翠微开馆坐氤氲。
回塘暗引荆溪水，虚阁常蒸玉洞云。
花隐房栊春不去，席依松竹昼疑曛。
主人却有家山胜，鹤怨空岩讵忍闻。
己亥岁避兵
钱宰（明代）

中原丧乱起，群雄遍江河。我行江之南，亦复罹兵戈。

亲戚相奔窜，闾里传惊讹。一朝闻寇至，攀腾上岩萝。

路逢伟男子，负母匿山阿。弱妇行不前，缢死枯树柯。

岂忍弃尔死，救尔如母何。听此欲援之，山下寇已多。

行登寂高峰，天高郁嵯峨。怅然思匪风，吞声不成歌。
捕蛇者说
柳宗元（唐代）

永州之野产异蛇：黑质而白章，触草木尽死；以啮人，无御之者。然得而腊之以为饵，可以已大风、挛踠、瘘疠，去死肌，杀三虫。其始太医以王命聚之，岁赋其二。募有能捕之者，当其租入。永之人争奔走焉。

有蒋氏者，专其利三世矣。问之，则曰：“吾祖死于是，吾父死于是，今吾嗣为之十二年，几死者数矣。”言之貌若甚戚者。余悲之，且曰：“若毒之乎？余将告于莅事者，更若役，复若赋，则何如？”蒋氏大戚，汪然出涕，曰：“君将哀而生之乎？则吾斯役之不幸，未若复吾赋不幸之甚也。向吾不为斯役，则久已病矣。自吾氏三世居是乡，积于今六十岁矣。而乡邻之生日蹙，殚其地之出，竭其庐之入。号呼而转徙，饥渴而顿踣。触风雨，犯寒暑，呼嘘毒疠，往往而死者，相藉也。曩与吾祖居者，今其室十无一焉。与吾父居者，今其室十无二三焉。与吾居十二年者，今其室十无四五焉。非死则徙尔，而吾以捕蛇独存。悍吏之来吾乡，叫嚣乎东西，隳突乎南北；哗然而骇者，虽鸡狗不得宁焉。吾恂恂而起，视其缶，而吾蛇尚存，则弛然而卧。谨食之，时而献焉。退而甘食其土之有，以尽吾齿。盖一岁之犯死者二焉，其余则熙熙而乐，岂若吾乡邻之旦旦有是哉。今虽死乎此，比吾乡邻之死则已后矣，又安敢毒耶？”

余闻而愈悲，孔子曰：“苛政猛于虎也！”吾尝疑乎是，今以蒋氏观之，犹信。呜呼！孰知赋敛之毒有甚是蛇者乎！故为之说，以俟夫观人风者得焉。

（饥渴而顿踣 一作：饿渴）
宫词
王珪（宋代）

内家宣赐生辰宴，隔夜诸宫进御花。
后殿未闻公主入，东门先报下金车。
题汪水云诗卷
刘渊（宋代）

当时兴废事，说着意犹悲。
自谓水不返，谁知云解归。
十年麋鹿恨，一卷杜鹃诗。
又入离骚国，清弹霜叶飞。
送同年万元亨知阶州
范成大（宋代）

十年关陇困科输，圣德如天尽扫除。
临遣中和二千石，好乘春日下宽书。
高起居知广州
杨亿（宋代）

作藩南越古称雄，五管皆归节製中，
腰佩金龟三品绶，船开书鹢一帆风。
橘官手版趋尘远，梅使星车附信通。
暂阻螭头夹香案，清宵应梦未央宫。
【双调】沉醉东风_湖上晚眺林
张可久（元代）

湖上晚眺
林君复先生故居，苏子瞻学士西湖。六月天，孤山路，载笙歌画船无数。万顷玻璃浸玉壶，夕阳外荷花带雨。
晚春席上
客坐松根看水，鹤来庭下观棋。小砚香，残红坠，竹珊珊野亭交翠。相伴闲云出岫迟，题诗在呼猿洞里。
大观四年春夏之交閒居无事触绪成咏得绝句五首 其五
李之仪（宋代）

江南塞北遍曾游，一饭何方不可留。快箸旧尝便蛮耳，垂涎安得饫饘头。
八角井
刘敞（宋代）

谁凿八角井，不方亦不圆。此地饶美水，此井独苦泉。

泉甘常早竭，泉苦更永年。浪得世上名，对之还慨然。
句
郑伯熊（宋代）

胡床倚春风，池亭自花柳。
墨梅
王鈇（宋代）

前身姑射冰相似，今代潘妃玉不如。
坐对真成在江国，淡烟微雨暗扶疏。
生查子·侍女动妆奁
韩偓（唐代）

侍女动妆奁，故故惊人睡。那知本未眠，背面偷垂泪。
懒卸凤凰钗，羞入鸳鸯被。时复见残灯，和烟坠金穗。
次僧兄山居韵 其二
吴惟信（宋代）

素抱居山志，今番始有涯。琴床临砌竹，棋局近庭花。

诗兴常便酒，蔬肠渐畏茶。清闲兄自乐，世事绝无些。
水调歌头·朝花几回谢
白朴（元代）

朝花几回谢，春草几回空。人生何苦奔竞，勘破大槐宫。不入麒何画里，却喜鲈鱼江上，一宅了杨雄。且饮建业水，莫羡富家翁。玩青山，歌赤壁，想高风。两翁今在何许，唤起一樽同。系住天边白日，抱得山间明月，我亦遂长终。何必翳鸾凤，游戏太虚中。
雷塘
倪应渊（宋代）

天留遗迹鉴兴亡，出郭伤心见此塘。
废苑无萤秋寂寂，坏陵有树月苍苍。
绿凄霜重摧荷盖，紫怯波寒褪芰裳。
唤醒锦帆当日梦，一声水调隔云长。
次山村小店
方正澍（清代）

花开何处但闻香，高下崇冈马足僵。山驿罡风吹地白，江村新月到门黄。

菜秧伤蠹因无雨，藤实成丹为受霜。年少心情最无赖，乍离乡已梦还乡。
寄李参政
赵鼎（宋代）

海风飘荡水云飞，黎母山高月上迟。千里孤光一樽酒，此情惟有故人知。
七言四韵十六首
张伯端（宋代）

人人尽有长生药，自是愚迷枉摆抛。
甘露降时天地合，黄芽生处坎离交。
井蛙应谓无龙窟，篱鶠争知有凤巢。
丹熟自然金满屋，何须寻草学烧茅。
君子于役
佚名（先秦）

君子于役，不知其期。曷至哉？鸡栖于埘，日之夕矣，羊牛下来。君子于役，如之何勿思！
君子于役，不日不月。曷其有佸？鸡栖于桀，日之夕矣，羊牛下括。君子于役，苟无饥渴！
和强参军晚莺
卢某（宋代）

每到年年二月时，迁乔常向最高枝。
春教绿绮调喉舌，天赐黄金作羽仪。
无限园林皆占便，几多蜂蝶竞相随。
除栖禁园宫花外，更得飞鸣近凤池。
晚秋闲居
白居易（唐代）

地僻门深少送迎，披衣闲坐养幽情。

秋庭不扫携藤杖，闲蹋梧桐黄叶行。
丘庄多稼楼二首
陆文圭（元代）

楼上西风野望时，冥冥禾黍没高低。
动农使者来行水，还凭朱栏忆旧题。
观海潮
王义山（宋代）

凭谁撼得海门开，疑是神兵着力推。
霎地起来银一线，驾山卷起雪千堆。
列江画舫浮天去，几片红旗逐浪回。
毕竟神京钟王气，海神岂为子胥来。
次韵丁簿杂兴
汪晫（宋代）

高士亦主簿，漫士可一笑。
轻云出岩阿，皎月生海峤。
官曹无公事，老木有鹤叫。
侯已诗道尊，时亦参众妙。
七夕後一夜，月中露坐二首
杨万里（宋代）

今古诗人爱月圆，未堪商略玉婵娟。
修眉半璧各自好，团镜磨鎌俱可怜。
一夜一般新样出，几回几换为人妍。
教渠也学金鸦扇，未必清光直一钱。
郑丞相生日口号十首
刘克庄（宋代）

金坞铜山二纪中，可无玉雪洗贪风。
从今中外多廉吏，家有钱神赋一通。
癸亥春
张嵲（宋代）

荒村渺渺不知春，三见篱边物态新。
渐习鱼虾解蛮语，自疑元是魏塘人。
过严子陵钓台二首
张浚（宋代）

中兴自是还明主，访旧胡为属老臣。
从古风云由际会，归欤聊复养吾真。
塞上作
唐异（宋代）

防秋人不到，万里绝妖氛。
马牧降来地，鵰间战后云。
月依孤垒没，烧逐远荒分。
未省为边客，宵笳懒欲闻。
渔父醉
黄今是（宋代）

丹枫万点照人绯，鲈鱠千丝带水肥。
花影芙蓉江上酒，佳人谁唤醉翁归。
和韵 其一
韩淲（宋代）

不是伤春著句迟，似醒犹困欲晴时。从他野草閒花见，已自雄蜂雌蝶知。
贫居即事
陆游（宋代）

守道常违俗，存心不愧天。
终年饥过半，动步谤居前。
力倦少行立，气昏多睡眠。
今宵风月好，扶杖到溪边。
济南喜得家书 其二
汪广洋（明代）

一心忧国事，何事更关情。慈母怜垂老，痴儿想学行。

久违甘旨奉，遥隔四千程。感慨秋风里，阴蛩劳夜鸣。
蓦山溪 退食感怀
王寂（南北朝）

山城块坐，空＊朋侪影。挝鼓放衙休，悄无人、日长门静。折腰五斗，所得不偿劳，松暗老，菊都荒，谁为开三径。及瓜不代，归计浑无定。羁客柰愁何，尽消除、诗魔酒圣。儿童蛮语，生怕闰黄杨，争左角，梦南柯，万事从今省。
满庭芳·香满千岩
李洪（宋代）

香满千岩，芳传丛桂，小山会咏幽菲。仙姿冷淡，不奈此香奇。翠葆层层障日，深爱惜、早被风吹。秋英嫩，夜来露浥，月底半离披。

谁知。清品贵，带装金粟，韵透文犀。与降真为侣，罗袖相宜。宝鸭休薰百濯，清芬在、常惹人衣。姮娥约，广寒宫殿，留折最高枝。
亲耕藉田七首 其四 公卿耕藉。
郊庙朝会歌辞（宋代）

群公显相，奉事斋庄。率时农夫，举耜载扬。播厥百谷，以佑我皇。

多黍多稌，丕应农祥。
次及甫入峡杂咏·虾蟆培泉
洪咨夔（宋代）

丹墀万字中兴策，西蜀人材待细抡。
好把玉蜍留水去，直言莫问近前嗔。
玉光亭
章得象（宋代）

千层怀玉对轩窗，池上新亭号玉光。
祇此便堪为吏隐，神仙官职水云乡。
山矾花
张扩（宋代）

秋风刻縠先黄染，七里寻香不辞远。荒溪日暮下牛羊，满路幽香谁挂眼。

世间草木久纷然，妖红嫚绿徒争先。何当伴君过一世，细看四面秋香悬。
送丁正臣知蔡州
司马光（宋代）

{趋刍换参}{潭氵换走}汝水滨，千骑拥朱轮。
悬瓠遗基古，鞶囊吉梦新。
丹心留紫闼，清耳远红尘。
须识明君意，无应试治民。
赭衣舂
张登辰（宋代）

赭衣舂永巷，酸风起幕杵。
声声碎妾心，妾见痛隔三千里。
灞水欢迎骨肉恩，子母再见无由缘。
谁将鸩羽饮龙子，晨猎上林如意死。
妾耳纵能闻，妾目那能视。
妾口纵能言，妾足安能履。
白日改色天容愁，未央宫中桐叶秋。
堂堂丰沛龙准公，三尺造汉烹英雄。
击布归来尚无恙，预置股肱如指掌，
明知戆勃可安刘，何为存妾子母无良谋。
山居
皎然（唐代）

晴明路出山初暖，行踏春芜看茗归。乍削柳枝聊代札，时窥云影学裁衣。

身闲始觉隳名是，心了方知苦行非。外物寂中谁似我，松声草色共无机。
蒙恩易镇豫章丐假还乡途中偶成十七首 其六
吴芾（宋代）

剧暑当三伏，新凉似九秋。日光还欲吐，云影未全收。
寒食题山庵
舒岳祥（宋代）

门插垂杨不是家，自怜飘泊似杨花。
一樽和泪浇坟土，余餕分张及野鸦。
山路见梅，感而有作
钱起（唐代）

莫言山路僻，还被好风催。行客凄凉过，村篱冷落开。

晚溪寒水照，晴日数蜂来。重忆江南酒，何因把一杯。
奉礼歌
佚名（宋代）

苍苍天色是还非。视下应疑。亦若斯。统元气，覆无私。四时寒暑推移。物蕃滋。造化有谁知。严大报，反本始，礼重祀神祈。律管灰吹。黄宫动，阳来复，景长时。车陈法驾，仗列黄麾。帝心祗。紫霄霁，霜华薄，星烂明垂。祥烟起，纷敷浮衮冕，六变笙镛迭奏，一诚币玉交持。宫漏声迟。千官显相多仪。百神嬉。风马云车，来止来绥。诞降纯禧。受神策、万年无极，歌颂昊天，成命周诗。
寒食雨中，同舍约游天竺，得十六绝句呈陆务
杨万里（宋代）

三峰小石一方池，下有机泉仰面飞。
坐看跳珠复抛玉，忽然一喷与檐齐。
冷泉亭
林稹（宋代）

一泓清可沁诗脾，冷暖年来只自知。
流出西湖载歌舞，回头不似在山时。
以诗句咏梅·疎影横斜水清浅
方蒙仲（宋代）

甚处足横斜，孤山水一涯。
从来个中水，只许照梅花。
莫厌贫十二首 其一
释函是（明代）

人生莫厌贫，厌贫多所许。食贫许粱肉，始觉薇藿苦。

衣贫许章黻，皮褐畏予侮。粱肉岂不甘，所恶呼尔与。

章黻匪不华，君子贵自处。凤凰巢椅桐，游鱼乐繁渚。

上下忘其天，各自矜鳞羽。离离田上苗，丁丁远山斧。

田窦虽足歆，宵旦移寒暑。萌隶终岁赡，毋宁询季主。
过狮子岭，俯视浊水溪即事
洪繻（清代）

浊流、狮岭两崚嶒，铁轨风驰路几层。冒险车从牛峡入，援高人怕虎牢登。

一溪水挟千龙去，两岸山如万马腾。最好客程峰顶驻，乱蝉声里画眉应。
吴宫怨
张楷（明代）

江空月冷天如水，铜龙漏咽沈檀死。宫中粉黛一千人，白眼相看娇妒起。

自入朱帏并翠户，几番曾得君王数。君心好恶自不常，岂在区区歌与舞。

宫门倚天铃索垂，冻霜吹老青桐枝。玉銮隐隐背墙去，何人邀得君王归。

君前岂无容妾地，旧剑犹存肯终弃。
赠泽庠赵广文三首 其一
薛瑄（明代）

投宿山城雪打衣，广文情重启华扉。炉开瑞兽能喷燄，灯结金虫解吐辉。

官况不嫌如我淡，交情深叹似君稀。明朝又上羊肠道，回首寒云满目飞。
江西漕张送大有年堂酒百壶戏答小诗
周必大（宋代）

无何日饮口流涎，大有年堂酒满船。
孔圣百觚谁敢比，仲由嗑嗑且希贤。
赠相僧杨嬾散
张嵲（宋代）

邂逅湖傍寺，翻然还语离。
春风飞锡远，暮雨渡杯迟。
渺渺孤云意，翩翩野鹤姿。
百年堪几别，何处重相期。
筇竹颂
黄庭坚（宋代）

伟邛崃之美竹，初发迹於(左牛右羊)(左牛右可)。
有山而不险，有水而无波。
金声而玉节，故贯四时而不改其柯。
郭子遗我，扶余涧阿。
坐则倚胡床棐几，行则随青笠绿蓑。
吾衰也久矣，视尔畏友。
予琢予磨，百世以俟圣人而不惑，则涪皤不负筇竹。
危而不扶，颠而不持，惟筇竹之负涪皤。
偈十首
释正觉（宋代）

万法是心光，诸缘唯性晓。
本无迷悟人，只要今日了。
心无形影，对缘即照。
寄璧上人
吕本中（宋代）

出门厌交情，袖手看世故。纷纷驹过隙，忽忽豹隐雾。

生平喜退缩，未到心已悟。尚馀好事人，相就讨新句。

虽非琢肝肾，终自费调护。君看雪霜根，岂受桃李妒。

胥疏老支离，肮脏旧宾傅。何由两行缠，远泛一大瓠。

从君乞妙语，一洗诗酒污。
江城子·帐里鸳鸯交颈情
和凝（五代）

帐里鸳鸯交颈情，恨鸡声，天已明。愁见街前，还是说归程。临上马时期后会，待梅绽，月初生。
梅花引·园林静
佚名（宋代）

园林静。萧索景。寒梅漏泄东君信。探春回。探春回。四时却被，伊信苦相催。江村畔。开烂熳。看看又近年光晚。绽芬芳。喷清香。寿阳宫里，爱学靓梳妆。夭桃红杏夸颜色。争似情怀雪中拆。冒严寒。冒严寒。游蜂戏蝶，莫作等闲看。故人别後知何处。春色岭头逢驿使。赠新诗。折高枝。楼上一声，羌管不须吹。
南华洞
孙抗（宋代）

峭径入苍烟，他山尽一拳。
上盘朱鸟翼，中寓漆园仙。
清可携壶赏，凉堪拂石眠。
九疑生接境，曾此按薰弦。
和永叔答刘原甫游平山堂寄
梅尧臣（宋代）

黄土坡陁冈顶寺，青烟幂历浙西山。
半荒樵牧旧城下，一月阴晴连屿间。
人指废兴都莫问，眼看今古总输闲。
刘郎寄咏公酬处，夜对金銮步辇还。
秋望
梁绘（明代）

暮烟横郭远，返照入江虚。独倚孤篷外，秋山红叶初。
与赵梦麟诸人游甘露寺
李东阳（明代）

涧筿岩杉处处通，野寒吹雨堕空蒙。
垂藤路绕千年石，老鹤巢空半夜风。
淮浦树来江口断，金陵潮落海门空。
关书未报三边捷，万里中原一望中。
夜期啸客吕逸人不至
贾岛（唐代）

逸人期宿石床中，遣我开扉对晚空。

不知何处啸秋月，闲著松门一夜风。
画像题诗
杜甫（唐代）

迎旦东风骑蹇驴，旋呵冻手暖髯须。
洛阳无限丹青手，还有功夫画我无？
破庵赞 其二
释师范（宋代）

生平萧散，浑无羁绊。奋恶拳头，打会禅汉。我尝一见，口似匾檐。

凡侍之者，莫知其几，往往瞠乎其后，终莫得其畔岸。

是故不可毁，不可赞，至于不可奈何。但如今必要知其所窃之羊，谩去西边屋角头蜂桶里寻看。
夏日五首 其四
陆游（宋代）

雨断云归旋作晴，尚馀红湿在帘旌。燕雏掠地飞无力，梅子临池坠有声。

米粣解包供午饷，萍齑傍枕析朝酲。此翁不负顽躯处，扪腹时时绕舍行。
主山寺
郭亮（清代）

仙家幻迹总依稀，叠嶂层峦空翠微。松影石坪閒世局，藤花烟翠隔尘扉。

丹还九转炉何在，羽化千年鹤自飞。欲證真诠无道骨，徘徊日夕竟忘归。
华山
张翔（唐代）

三峰云满紫芝田，十丈花开玉井莲。白帝真源深固地，金精灏气远浮天。

一杯沧海波摇月，九点齐州树带烟。千首新诗百壶酒，醉来骑鹤访群仙。
次韵题曹大夫怀忠阁
王十朋（宋代）

小阁谁怀畎亩情，遥瞻天日眼增明。平生忧国丹心在，一饭思君血泪横。

礼沛功臣真有种，并汾壮士素蜚声。区区问舍求田者，应被元龙一笑轻。
丁酉除夕前三日二树写梅花时正苦寒百虫尽蛰忽有一蜂徘徊帧上绕花不去予适在洛因作歌纪之
沈范孙（清代）

青麟有髓鼠有须，奇葩忽发三两株。横枝倒干气莫遏，往往衫袖同沾濡。

朔风退舍寒气避，春光露出姑射肤。毫端幻成香雪海，鼓吹力使万类苏。

墨花有香画有色，一蜂蓦入幽人居。辛苦直欲钻故纸，和气顿觉春风俱。

物非其时各惊异，室中户外相招呼。传闻洛下遍乡井，化工之笔倾东都。

我闻点睛破壁化龙手，又闻嘶风齧草神马图。画工通神尚如此，何况浩气凌碧虚。

冰心数点见天地，挽回元气生槁枯。腐儒咋舌不敢赞，笔补造化原非诬。

一枝欲折乌可折，蠮螉绕纸徒区区。
送于制干二首
释宝昙（宋代）

十年闲读古人书，不为山川货可居。
便有风声生屐齿，王侯同在一丘墟。
故市
王洋（宋代）

频阳田宅就荒墟，十室居人九室虚。
骠骑将军无甲第，书名竹帛又何如。
卜算子·除夕
朱敦儒（宋代）

江上见新年，年夜听春雨。有个人人领略春，粉淡红轻注。
深劝玉东西，低唱黄金缕。捻底梅花总是愁，酒尽人归去。
玩郡斋海榴
宋之问（唐代）

泽国韶气早，开帘延霁天。野禽宵未啭，山蜚昼仍眠。

目兹海榴发，列映岩楹前。熠爚御风静，葳蕤含景鲜。

清晨绿堪佩，亭午丹欲然。昔忝金闺籍，尝见玉池莲。

未若宗族地，更逢荣耀全。南金虽自贵，贺赏讵能迁。

抚躬万里绝，岂染一朝妍。徒缘滞遐郡，常是惜流年。

越俗鄙章甫，扪心空自怜。
次俞仲蔚题赵吴兴画陶元亮归去来辞
王世贞（明代）

陶令罢彭泽，正及黄花开。有酒不辞浊，长歌归去来。

千载义熙波，谁能溯其洄。学士返吴天，椎发白毰毸。

回首感宗周，掷国一婴孩。篮舆蹇柴桑，紫骝捷蓬莱。

时睽迹更殊，畴能不见猜。惜哉丹青美，托尚隔云埃。
重送初上人参礼光公
倪瓒（元代）

阿育王塔舍利存，山气无雪春冬温。莲花台近多罗树，中有人谈不二门。
寄申屠雪矶
顾逢（宋代）

病起何由慰所思，几回重读寄来时。
定应闭户敲推处，雪满渔矶未必知。
赋长兴钱圃翁诗
程俱（宋代）

学书要不成，学圃苦不早。向来执戟郎，何似于陵老。

我无拿云意，所念在一饱。闭门种芜菁，抱瓮泽枯槁。

荒畦财一席，啮嚼到春草。颇闻长兴翁，八十颜色好。

城西有宽闲，终岁常却扫。安得五亩园，如翁一生了。
偶置小园因题 其二
王禹称（宋代）

偶营菜圃为盘飧，淮渎祠前水北村。泉响静连衙鼓响，柴门深近子城门。

濛濛细雨春蔬甲，亹亹寒流老树根。从此商于地图上，画工添个舍人园。
望湖上远山
邹思成（清代）

缥缈峰如云脚垂，一痕难禁晓风吹。长卿病起支颐看，爱煞文君镜里眉。
丙申三月一日北山雨望（时张士诚据吴）
袁凯（明代）

冻雨萧条江上来，随风沾洒气幽哉。
陆机茅屋终难住，伍相祠堂亦可哀。
独客飘飘何处去，孤帆寂寂几时回。
《竹枝》声断沧江暮，短发无辜独受催。
山行
杨万里（宋代）

山行两日厌荒凉，田少山多多更长。一望不曾亏碧草，半分何似借青秧？
清平乐令·帘卷曲阑独倚
佚名（宋代）

帘卷曲阑独倚，江展暮天无际。泪眼不曾晴，家在吴头楚尾。
数点雪花乱委，扑鹿沙鸥惊起。诗句欲成时，没入苍烟丛里。
次韵乐天村居
滕岑（宋代）

池水浮黄叶，窗扉列翠岚。
蚁历新梦破，鸥已旧盟寒。
足病喜安坐，目昏愁远看。
无人来问道，不用倒幡竿。
冬日诸禅自商山礼正师真塔
无可（唐代）

久思今忽来，双屦污青苔。拂雪从山起，过房礼塔回。

偈留闲夜作，禅请暂时开。欲作孤云去，赋诗余不才。
醉花阴 其一 春暮，和清照韵
丁澎（清代）

帘影沉沉移午昼。迷迭消红兽。弹泪上花梢，一霎风吹，片片胭脂透。

困人天气黄梅候。粉汗沾罗袖。鸾镜掩重开，试揣红绵，却是何时瘦。
自河北贬滁州初入汴河闻鴈
欧阳修（宋代）

阳城淀里新来鴈，趁伴南飞逐越船。
野岸柳黄霜正白，五更惊破客愁眠。
芍药
朱淑真（宋代）

芬芳红紫间成丛，独占花王品第中。到底只留为谑赠，更劳国史刺民风。
悼程伯宇尚书 其一
李光（宋代）

目断佳城户一扃，名山千古返英灵。郡祠空复存图像，朝路无由认履声。

大节已书班氏笔，丰碑应勒退之铭。文章不朽传贤嗣，收拾何劳假六丁。
秋日坐秦淮水榭闻故老谈金陵遗事
石为崧（清代）

木落江南秋暮天，开元诉罢转茫然。荆榛曾记从龙日，鼙鼓还传失鹿年。

夜月照残楼十二，金风吹冷殿三千。凭谁坐说长江险，《玉树》歌终亦可怜。
奉和家大人将赴官舍留示及门之作
孙应时（宋代）

师训勤诚数十年，此心端不愧高天。
诸君体我家严意，学殖毋为齿莽田。
荆州大堤行
胡凤丹（清代）

城捍兵戈堤捍水，堤亘如城固如砥。堤防乃与城防同，能守则生不则死。

荆州形胜雄崔嵬，川源远自岷峨来。喷雷滚雪日千里，齧噬堤岸愁倾颓。

北岸之西四万九千丈，几费缗钱逾万帑。南岸之堤五万四千丈有余，滨江如带环田庐。

自明迄今数百载，过眼沧桑几兴废。修举全资保障十，下隰高原供灌溉。

我来鄂渚阅五秋，年年鼓浪腾洪流。潜沔江汉祸尤烈，天乎何酷民何尤。

民不怨天咎在吏，吏视民命如儿戏。可怜吏饱民益饥，上干天谴降灾异。

灾异先当防未然，力之所至人胜天。桃花春水寻常见，瓠子秋风捍卫坚。

不然徒费黄金筑，旋筑旋决嗟颠覆。临变仓皇空补苴，百万生灵葬鱼腹。

子寿比部贻我书，大堤岌岌成沮洳。恭陈二公勤守护，能救民患安民居。

我识斯堤高且厚，百余年来未溃口。泰山远胜冰山坚，河伯波臣群退走。

水利水害纷无常，要凭只手澜回狂。存亡呼吸一发系，危如累卵安苞桑。

君不见鸱鸮鸱鸮彻桑土，牖户绸缪当未雨。愿祝澜安民举安，莫待羊亡牢始补。
蜜蜂
饶节（宋代）

风雨萧萧早晚天，放衙时节也随缘。晨参暮请真丛席，不似痴人更说禅。
和知郡王职方韵同前
陈舜俞（宋代）

邑陂增筑更渊沉，所喜诗筒赏叹深。
楚国老臣千古意，庐江贤守一家心。
淮边野史添新事，垅上春犁诵好音。
兴利劝农真政术，可知为吏得喉襟。
浪淘沙
葛胜仲（宋代）

娱老小亭新。丹垩初匀。万枝金菊绕溪滨。折向华堂遮醉眼，聊用娱宾。

红烛夜香辰。广坐生春。月波新酿入芳尊。好向花前拚烂醉，不负承明。
宿香山阁（一作贾彦璋诗）
贺朝（唐代）

暝上春山阁，梯云宿半空。轩窗闭潮海，枕席拂烟虹。

朱网防栖鸽，纱灯护夕虫。一闻鸡唱晓，已见日曈曈。
宿金陵镇稳寺，望横山
杨万里（宋代）

再见横山滴眼新，山曾劝我脱官身。
灯笼箫鼓年年社，酒醆莺花处处人。
忽忆诸公牡丹会，转头五柞去年春。
野云墟月空荒寺，两袖寒风一帽尘。
春阴三首 其三
薛季宣（宋代）

社雨打春色，催落枝上花。天风振疏篁，离披亦云嘉。

为此念畴昔，官曹掇餐霞。幕苍远梦梦，寰中感生涯。

落花故有时，掺掺笋当芽。芳菲日已老，吾游路何赊。

宇宙一悽惨，桑榆未还家。诗情不自禁，荒园鼓新蛙。
登望楚山最高顶
孟浩然（唐代）

山水观形胜，襄阳美会稽。
最高唯望楚，曾未一攀跻。
石壁疑削成，众山比全低。
晴明试登陟，目极无端倪。
云梦掌中小，武陵花处迷。
暝还归骑下，萝月映深溪。
满庭芳（立春日呈刘春卿）
王之道（宋代）

天驷呈祥，土牛颁政，欢呼万井春来。雕轮丹毂，杂沓展轻雷。风动珠帘不卷，香散处、半露梅腮。东郊好，波澜浸绿，萌蘖上条枚。

徘徊。应共怪，十年豹隐，一旦鸾台。问康时术业，混俗情怀。过雪湖山清丽，笙歌沸、舞袖萦回。兵厨富，酒肠似海，莫惜醉金杯。
老境
陆游（宋代）

发白未及童，齿摇未及脱，正如一席饮，烧烛将见跋。
溪山环草一，霜露侵布褐。
文章虽自力，亦已强弩末。
宁将垂老耳，更受世事聒？匡庐入我梦，行已寄瓶钵。
偈颂七十一首
释了惠（宋代）

星在天上，眼在眉下。
星无暗明，眼无书夜。
密密绵绵无缝罅。
和曾待制游两山
陆游（宋代）

翰林碑立崔嵬上，待制诗题杳霭间。
人天八万四千塔，便合推为第一山。
绍兴朝会十三首
佚名（隋代）

八音克谐，万舞有奕。
上公奉觞，率兹百辟。
声效呼嵩，祝圣人寿。
亿截万年，天长地久。
暮过九鲤潭
傅汝舟（明代）

共有垂纶兴，何期并钓船。中流频鼓枻，得意久忘筌。

岸静秋涛落，帆收沙月悬。蛟龙正入夜，神理太幽玄。
以诗句咏梅·小窗斜日两三枝
方蒙仲（宋代）

窗非作梅地，梅雅与窗宜。
未识日斜后，何如月落时。
日醉
刘敞（宋代）

犀首从横时，无事犹饮酒。我生太平际，日醉亦何有。

太平多贤才，台阁固其薮。济世图功名，汲汲常恐后。

我宁乐自放，甘与物俱朽。顾惟人间迹，澶漫独已久。

智谋乏施设，筋力倦奔走。幸为朝廷知，而免职事守。

人当自量度，快意安所受。何能强绳检，希世视自负。

晶荧流霞波，泔淡白玉斗。欢来无虚席，嘲笑命宾友。

残冬虽馀几，自足数开口。浩歌迎春风，安用独醒叟。
胜南洲红梅
贝琼（元代）

龙门狂僧老万回，燕支常染玉堂梅。木杯何日过东海，拾得海底珊瑚来。
登万岁楼
孟浩然（唐代）

万岁楼头望故乡，独令乡思更茫茫。
天寒雁度堪垂泪，日落猿茫欲断肠。
曲引古堤临冻浦，斜分远岸近枯杨。
今朝偶见同袍友，却喜家书寄八行。
七言送沈景休知常州
沈遘（宋代）

叠鼓翻波汴流响，双旌照地秋日晴。兰陵使君下斋舸，都门送客冠盖倾。

使君去从金马署，颜朱发漆意气横。十年待诏困囊粟，千骑乞得专名城。

城居虽小地乃大，物众力薄俗喜争。惠穷迁暴各有术，从来治者难其平。

使君才勇固自许，一州讵足烦神明。从容谈笑期月尔，坐听道路传能声。

教行民服已无事，乘时豫乐与众并。惠山荆溪两秀绝，丹毂画隼当春行。

还有歌诗写高兴，宾客谁许从唱赓。
从军行
明余庆（隋代）

三边烽乱惊，十万且横行。
风卷常山阵，笳喧细柳营。
剑花寒不落，弓月晓逾明。
会取淮南地，持作朔方城。
酬里中友人代得韵
徐集孙（宋代）

鬓丝冉冉负年华，客梦无时不在家。
吟得新诗三百首，却惭篱下见黄花。
寒泉亭
李复（宋代）

孤亭结架开岩扃，山深气偏冬常侵。
惊浪一溪喷飞雪，阴檐五月垂坚冰。
长风不断响空峡，崩石欲落缠巨藤。
三伏火云愁病暍，投鞭知有几人登。
山居遣兴四首 其四
李纲（宋代）

沉阴天色半含情，小院重门昼掩扃。一枕睡馀香未散，三瓯茶掩酒初醒。

山云舒卷閒中看，竹雨萧疏静处听。愁寂最怜霜掩菊，案头乾死有微馨。
柳梢青（和齐仙留春）
程必（宋代）

嫩绿成堆。朝来红紫，都在莓苔。方见春来，又闻春去，暗里谁催。方

人生易老何哉。春去矣、秋风又来。何似云溪，长春日月，无去无归。方
寿王梅孙先生七十初度
洪穆霁（明代）

篁溪争羡邵平瓜，更爱桃源树树花。万壑苍松仍老干，千寻玉蕊长新芽。

天台小室还求友，海岛蓬莱却是家。遥望丹崖云起处，今朝犹似赤城霞。
送刘克强再赴殿试
王庭圭（宋代）

闻道田西刘克强，年来犹自读书忙。生平万卷非无用，岁晚一官聊足偿。

曾捲笏袍还圣主，重携笔札试明光。汉庭射策推诸老，更看公孙独擅场。
送梁交供备知莫州
苏辙（宋代）

猛士当令守四方，中原诸将近相望。
一樽度日空闲暇，千骑临边自激昂。
谈笑定先降虏使，诗书仍得靖戎行。
君看宿将何承矩，安用摧锋百战场。
元夕与监务宋皋饮罢踏月观灯用坡老儋州上元
胡铨（宋代）

赏心乐事巧相违，清坐持枚学数扉。
雁足不来空燕雀，鴒原何在叹蠨蝛。
开怀对酒祛愁破，缓步看灯踏月归。
万里投荒真细事，频年不得戏莱衣。
悼石湖三首 其三
姜夔（宋代）

未定情钟痛，何堪更悼亡。遗书知伏枕，来吊只空堂。

雪里评诗句，梅边按乐章。沈思酒杯落，天阔意茫茫。
秋夜读书三首 其二
王质（宋代）

縠纹绝似瀼西生，霜沫全如漱玉清。稍定心源渟夜气，即开耳界度秋声。

旁观事有千端异，返照身无一点轻。一醉等閒千日过，清江安用白鸥盟。
次韵和道守曾大夫堂前早梅花
华镇（宋代）

画堂深处腊前开，应笑孤根庾岭隈。不比一枝随驿至，肯愁三岭逐风来。

华繁素逼窗纱月，香重寒销印篆灰。贤守吟看多丽句，清新未羡宛陵梅。
摸鱼儿
况周颐（清代）

又匆匆、红桑阅尽，天涯无恙芳节。垂杨几费黄金缕，得似寸肠萦结。

芳草歇。见无数残红、错认啼鹃血。侵寻鬓雪。怅京洛风尘，沧州身世，容易故人别。

仙山迥，信有玉扃金阙。人寰下望愁绝。笙歌不破莺花梦，只是潮声呜咽。

清怨切。更谁念、五铢衣薄春寒彻。馀香更爇。千万捲珠帘，斜阳过也，著意看新月。
荆门州治后惠养亭留题
宋褧（元代）

南直江城近可通，东连郢树暗无穷。台高先得瀛洲月，地陕难乘阆苑风。

云射晴霞红烂熳，山经冻雨翠溟濛。惟馀蒙惠泉头路，犹在探奇梦寐中。
寿安太君挽辞
黄裳（宋代）

荣知随养去，恨向盖棺归。故里三千远，浮生七十稀。

晓台空匣鉴，秋露谩沾衣。相伴勤田上，残蟾与夕晖。
村居 其二
董兆熊（清代）

兵动半天下，渐行江以南。羌村归杜甫，精舍辟罗含。

鹤唳惊寒早，蛩吟吊梦酣。洞庭秋色老，犒敌趁黄柑。
剑
曹丕（魏晋）

越民铸宝剑，出匣吐寒芒。服之禦左右，除凶致福祥。
贵溪道中四绝 其四
郑刚中（宋代）

晚投村舍款柴扉，一望门前野色微。西日堕云斜照尽，半山秋雨落馀飞。
恭和家大人鬻田训子诗韵
孙应时（宋代）

凶年满目灶无烟，籴贵家贫且鬻田。
虽暂忧饥茅屋下，终期射策玉犀前。
文辞华实宜撑腹，际运穷通一任天。
有志会须能卒事，岂令久困握空拳。
周长史昉画毗沙门天王歌
皎然（唐代）

长史画神独感神，高步区中无两人。雅而逸，高且真，

形生虚无忽可亲。降魔大戟缩在手，倚天长剑横诸绅。

慈威示物虽凛凛，在德无秋唯有春。吾知真象本非色，

此中妙用君心得。苟能下笔合神造，误点一点亦为道。

写出霜缣可舒卷，何人应识此情远。秋斋清寂无外物，

盥手焚香聊自展。忆昔胡兵围未解，感得此神天上下。

至今云旗图我形，为君一顾烟尘清。
送人戍边
林坦（明代）

桃叶莲花肘后垂，扬鞭飞鞚醉回时。从他天子知名姓，几度杀人人不知。
南园杂咏·荷桥
陈宓（宋代）

风微香无根，日落花更吐。
横石数步馀，却力不忍度。
子瞻喜雨亭北隋仁寿宫中怪石
苏辙（宋代）

仁寿宫中稆谷生，太湖苍石草间横。兴衰换世身犹在，南北从人事已轻。

累石作台秋藓上，凿汧通水细渠清。三年此亦非公有，空使他年记姓名。
次韵刍父秋怀
苏泂（宋代）

逢人惟婞直，过事懒依阿。
菊引陶彭泽，鸢惊马伏波。
衰年如意少，行路得诗多。
彼其皆车服，嗟嗟如命何。
春词
沈说（宋代）

水涨寒沟柳又阴，小窗风度一声禽。
若将离绪萦春事，片片飞花是客心。
毛子霞过山中相别
薛始亨（明代）

草间来结驷，斜日照前津。换米留官长，披蓑揖故人。

百年生死泪，四海弟兄亲。别后加餐饭，无令白发新。
送李子德检讨归养 其二
尤侗（清代）

都亭把酒送君归，渭水高堂志不违。筑圃正逢红稻熟，扶筇常看白云飞。

未酬君命臣犹壮，暂解朝班世已稀。千里莼羹吴地远，自怜乡思欲沾衣。
听《华严》诗
武则天（唐代）

法席开广方，缁徒满胜筵。圣众随云集，天华照日鲜。

座分千叶华，香引六铢烟。钟声闻有顶，梵响韵无边。

一音宣妙义，七处重弘宣。唯心明八会，涤虑体三禅。

既悟无生灭，常欣佛现前。
天封观
李弥逊（宋代）

摇落秋山路，烟留宝构昏。
曾回翠华步，不到此虚门。
可鉴丰碑壮，无知老柏尊。
勒功当日事，寂寞更谁论。
水调歌头（次韵陆务观陪太守方务德登多景楼）
毛幵（宋代）

襟带大江左，平望见三州。凿空遗迹，千古奇胜米公楼。太守中遗耆旧，别乘当今豪逸，人物眇应刘。此地一尊酒，歌吹拥貔貅。

楚山晓，淮月夜，海门秋。登临无尽，须信诗眼不供愁。恨我相望千里，空想一时高唱，零落几人收。妙赏频回首，谁复继风流。
次韵答俞明逸先生 其五
郑真（明代）

东海扶桑旭日边，乡心恋恋已多年。长歌竟老冯驩铗，旧物空存子敬毡。

雨暗萤窗秋梦远，天高兔窟夜光圆。独怀孝子罗江畔，松柏泷冈涕泗然。
招董彦文以下十二人小酌道旧
曾丰（宋代）

鹤发鸡皮十二人，非亲非故即比邻。
觥筹交错情初洽，舌本澜翻事半陈。
父祖艰难犹在耳，儿孙愤悱可书绅。
主人未似宾之老，浩叹何当老似宾。
题江虚白悬岩兰竹
刘崧（元代）

悬云翠壁三千尺，浥露幽兰四五花。安得乘风裁紫玉，月明吹向玉宸家。
漫兴九首
方回（元代）

阴阴白昼似昏黄，平地愁城万里长。
稻卧三秋常是雨，菊残十月尚无霜。
颂古二十一首
释鼎需（宋代）

三人证龟成鳖，刚把天机漏洩。
木人岭上唱歌，石女眼中滴血。
入蜀
濮文暹（清代）

云踪留印古苍苔，猿鸟惊疑客子哀。云雨有灵谁梦见，河山无恙我归来。

一夔守险成孤注，八阵窥图失将才。闻道玉关犹遣戍，莫将滟滪比龙堆。
和梁曹池阳道中遇雪韵
袁说友（宋代）

痴儿汩汩尚寻梅，点检花梢次第开。
客里相逢秋日好，雪中重第故人来。
岁寒过我留佳句，夜半论文酹此杯。
毋疾其驱行有诏，江头准拟送君回。
咏汉金釭
刘文如（清代）

赵家姊弟能音乐，大燕轻盈小燕啄。一朝选入汉宫来，君王宠爱生谣诼。

昭仪绝幸住昭阳，彤朱髹漆百宝光。涎涎尾摇金屋里，玉阶铜沓木仓琅。

壁带列钱在春殿，明珠翠羽如亲见。繁华铸出黄金釭，屈曲夔纹锁双燕。

繁华千载尽成空，甘为绨封自绝宗。太息曹宫赫蹄药，椒香别殿怨东风。

此釭小劫天所弃，千载沈埋在何地。拾得圆镮归我家，为检《汉书》证古器。

团圞想见飞燕时，开匣摩挲手自持。温柔乡冷今何处，不若寒金可咏诗。

女师我爱班家淑，辞辇归来守幽独。万载传流赋一篇，莫共伶元外传读。
周天益辞归延平
刘克庄（宋代）

自说镡津上，辛勤葺数楹。
一家侨寄活，只手拮据成。
俗薄诗人厄，州贫太守清。
闻君不由径，想见揽衣迎。
北游诗十八首 其十七 留别京邑友尘
张元凯（明代）

杖策长安门，言别长安客。何为曰归时，翻使旅愁迫。

侠游多酒人，祖道临南陌。马蹄雪中花，车轮冰上迹。

再歌毋庸归，乐酒暂今夕。长剑挂左骖，白虹走前席。

荆玉罕人知，劝吾宝燕石。
与韩子苍别久忽邂逅于临川遭时乱离道旧感叹子苍有诗见赠次韵奉呈二首 其一
张纲（宋代）

三顾当年尚草庐，南阳谁识卧龙居。舍人自是出世佛，学子犹呼行秘书。

视草似闻虚翰苑，追锋看即近郊墟。论思好为苍生计，莫学辛毗谩引裾。
依韵和徐大夫凤凰池九首 其七
陆佃（宋代）

老懒由来怕立奇，偶然寻得旧家池。一州祇此为无及，累政因何尽不知。

歌吹彻云城百尺，楼台侵夜火千枝。凭谁为报莺花道，一日须来十二时。
和祖择之学士袁州庆丰堂十咏
陈诜（清代）

洗竹遥出日，流泉到曲池。
可怜波万顷，黾勉对沦漪。
次韵元默游萝峰寺
湛若水（明代）

乱水泠泠而北出，诸山靡靡以傍围。一蒲古寺僧无语，独树交花莺自啼。

有客吟诗一石上，无边春色隔林迷。请君更上峰头看，回首人间步步低。
奉和圣制夏日游石淙山
于季子（唐代）

九旗云布临嵩室，万骑星陈集颍川。瑞液含滋登禹膳，

飞流荐颍入虞弦。山扉野径朝花积，帐殿帷宫夏叶连。

微臣献寿迎千寿，愿奉尧年倚万年。
熹罢官观康王谷水帘夜饮山月轩分韵得主字奉别送行诸君
朱熹（宋代）

嗟余老不才，记忆谢明主。畀兹山水郡，北迩通玄府。

一官再温凉，十日九尘土。迨兹解章绂，绝境方快睹。

殷勤故人厚，追送崖寺古。把酒听鸣泉，相看泪如雨。
中夜
陈宓（宋代）

功名有念心常醒，更鼓无声夜更长。
天运乾乾同转磨，鬓毛能不几时霜。
周公帽
李石（宋代）

山头戴帽周公雨，岩下生衣傅说霖。莫道蛮州无此样，可怜老我十分心。
晋康八景诗 其八 佛岭樵归
陈辂（明代）

嵯峨樵径晓纵横，猿鸟愁闻伐木声。辛苦为谁肩担上，晚归鸦噪已西城。
塘上闲作
齐己（唐代）

闲行闲坐藉莎烟，此兴堪思二古贤。陶靖节居彭泽畔，

贺知章在镜池边。鸳鸯著对能飞绣，菡萏成群不语仙。

形影腾腾夕阳里，数峰危翠滴渔船。
次韵潮州诗六首 山丹
朱熹（宋代）

昔游岭海间，几见蛮卉拆。素英漙夕露，朱蘤烂晴日。

归来今几年，晤对祇寒碧。因君赋山丹，悦复见颜色。
宗伯邵公寿藏诗四首 其二
顾璘（明代）

二松何代物，挺峙□青冥。长风度万里，吹散波涛声。

天意庇明德，宛遗卫佳城。行人过山麓，仰止馀阴清。
自皋亭至塘栖舟中寓目有作
李流芳（明代）

山雨惊客梦，晓晴山亦喜。山僧惜我行，送我溪之涘。

轻舟如落惜，稳坐宛在水。波纹动双趺，遥山逐面徙。

前林霜惜熟，风来散成绮。丹黄积雨涯，时与菱荇抵。

不知塘栖路，沿山复几里。离忧付汗漫，归兴亦容与。
雨中过倪云林墓
过炳耀（清代）

松楸尝在望，一岁几经过。烟水浮家日，风尘奈尔何。

远山余淡墨，疏雨起微波。片石孤烟没，渔樵向晚歌。
寿阳罢郡日有诗十首与追怀…物。肥河维舟阻冻祗待敕命
李绅（唐代）

罢分符竹作闲官，舟冻肥河拟棹难。食蘗苦心甘处困，

饮冰持棹敢辞寒。夜灯空应渔家火，朝食还依雁宿滩。

西奏血诚遥稽首，乞容归病老江干。

淮阳效理空多病，疏受辞荣岂恋班。陈力不任趋北阙，

有家无处寄东山。疲骖岂念前程税，倦鸟安能待暮还。

珍重八公山下叟，不劳重泪更追攀。
赠张才父
徐积（宋代）

自笑陶潜辈，相逢却论兵。谁知阵上客，时访郭西生。

喜公抱忠义，顾我非纵横。今来求笃论，古事聊一评。

奇正要两存，众寡不可轻。兵间有万变，所惭思弗精。
送别苏寺丞
张咏（宋代）

公身多不定，何路慰飘离。
莫以微言合，苦将幽思悲。
山程朝醉少，雪屋夜眠迟。
即问逢春约，芳菲折赠谁。
宫词
宋白（宋代）

千官朝谒五门前，一路春风蜡烛烟。
宫漏乍停班已定，紫云开处望尧天。
厅斋消夏 其四
黄家鼎（清代）

一夜鲸波澳底生，鸡笼天险竟虚名。妖氛明灭连南雅，巨室迁移到上卿。

恢复空传新竹县，孤悬难救九芎城。划溪为守何人主，苗栗无端亦棘荆。
长门失宠
萧意（唐代）

自从别銮殿，长门几度春。不知金屋里，更贮若为人。
越州飞来山
孔平仲（宋代）

物之体性重，惟有石最坚。回风捲黄沙，直下万丈渊。

如何崔嵬山，乃解飞青天。琅琊趋会稽，道里固甚悬。

想当初来时，诡异可得言。岂非巨灵擘，或谓秦帝鞭。

雷公挟电母，欻霍相后先。夸蛾负崖脚，天丁撮其颠。

北斗借神兵，虎豹下九关。海王驱鱼送，百里闻腥膻。

悲号与惫喘，洒汗成流川。呼云以自蔽，日月不得宣。

栖鸟失其巢，哀哀啼白猿。草木困摆撼，枝叶半不全。

置之秦望阴，百怪散作烟。有龙走不辙，化作锦色鳗。

攒身入窍穴，喷出清泠泉。都人骇相报，平地见巍然。

既来亦能去，惟恐复腾骞。浮屠镇其上，副以屋蝉联。

朝吟诸佛经，暮讲西方禅。以此相絷缚，羁孤几千年。

我闻已有日，今朝始攀缘。高堂置美酒，远目凌孤鸢。

老僧为我说，指画当我前。是否难致诘，且进黄金船。
用元韵答载簿
王炎（宋代）

绿衣随宦牒，彩服侍安车。
问齿君方壮，论才我不如。
清新哦五字，博洽贯群书。
尚肯求龙尾，容交华子鱼。
郊饮
华岳（宋代）

茅舍松棚隔小桥，碧帘斜挂竹篱腰。
猪头煮去和皮擘，牛肉秤来带骨烧。
村酒不图邀客醉，野花复喜向人娇。
归舟不用撑明月，只倩西风借晚潮。
咏雪
辛弃疾（宋代）

书窗夜生白，城角晓增悲。
未奏蔡州捷，且歌梁苑诗。
餐毡怀雁使，无酒羡羔儿。
农事勤忧国，明年喜可知。
辛未中元记梦梦与一僧谈世事良久问答中有凡
五迈（宋代）

石塔本无缝，吐光万太余。
不是风火扇，又非喉管嘘。
此肖胡为来，塔亦不知渠。
解作如是观，知心长自如，
塔身俱著实，光心等是虚。
虚实归一致，无乘亦无除。
江上
王士祯（清代）

吴头楚尾路如何？烟雨秋深暗白波。
晚趁寒潮渡江去，满林黄叶雁声多。
浪淘沙（次韵孙霁窗制参雨中海棠）
张榘（宋代）

春梦草茸茸。愁雨愁风。对花须拼酒频中。莫遣枝头银烛暗，辜负嫣红。

推起簿书丛。何苦匆匆。慳吟却讶少陵公。天定为花开一笑，日上篱东。
偈颂二十一首
释普宁（宋代）

东望大乘器，区区十万里。
因这一著错，累及人断臂。
彼错犹且可，此错无巴鼻。
彼错此错诉之谁，全拈铁笛逆风吹。
十六夜月二首 其一
李纲（宋代）

清光殊未减，碧落绝纤尘。绛阙飞金镜，银潢渡玉轮。

霏霏烟霭灭，湛湛露华新。倚幌人千里，遥知翠黛颦。
生查子
蔡伸（宋代）

金壶插玉芝，人面交相照。花影满方床，翠叠屏山杳。

风月亦多情，特地今宵好。尽道夜初长，弹指东窗晓。
乌镇道中怀邑大夫熊养素
饶与龄（明代）

谁谓牛刀试武城，操持冰檗羡君清。礼贤不愧宓子贱，驭下堪侔乔智明。

曾庆椿萱同寿恺，漫期兰桂播芳声。分携轸忆琼瑶意，故记俚章对短檠。
挽方德润宝学三首
刘克庄（宋代）

龚胜乘车晚，阳城伏合初。
自云臣语戆，不是上恩疏。
黄壤全名节，青编载谏书。
始知年与德，造物有乘除。
秦州杂诗二十首 其一
杜甫（唐代）

满目悲生事，因人作远游。迟回度陇怯，浩荡及关愁。

水落鱼龙夜，山空鸟鼠秋。西征问烽火，心折此淹留。
书怀
洪刍（宋代）

北阙书休上，南窗膝易安。道肥知战胜，归约已盟寒。

委吏无麟笔，迂儒置虱官。所须升斗水，肯沃鲋鱼乾。
题台湾诗醇
陈梅峰（清代）

漫说葩经无价值，重兴圣化正斯时。鸡林色采耀耶岛，凤阁和斯继朔墀。

璀璨何曾遗粉本，琳琅争忍却吟词。多君负有大担力，再起风骚志不移。
萤
刘敞（宋代）

翩翩岂自知，历历眩群飞。故作穿疏牖，时来鉴薄帷。

助明清夜永，除害一身微。秋草隋宫路，茫茫旧赏非。
别五祖山悦众
释正觉（宋代）

东山聚散亦夤缘，华吐芳姿柳锁烟。
肯处根尘非一一，用时手眼恰千千。
塔中祖有相传事，岭外人元不会禅。
后日能来圆此话，未嫌敲枕唤春眠。
鲍山
曾巩（宋代）

云中一点鲍山青，东望能令两眼明。
若道人心是矛戟，山前那得叔牙城。
殊不恶斋秋晚閒吟五绝 其五
范成大（宋代）

中秋昨已等閒过，重九今还如梦来。霜鬓数茎羞堕帻，黄花三度笑空杯。
胡帅见和用韵再寄
黄彦平（宋代）

本朝求治切，大府课功频。
葵藿长倾日，槐枫远被宸。
深心怜父老，慈训念君亲。
奉计他时事，仍看汉相真。
送欧评事使君之南工主事
徐渭（明代）

忆昨多难日，多君为解围。谁能印即弃，所贵矢颜飞。

水部梅花馆，江亭燕子矶。秋来涛白处，到即几行题。
自叹
文天祥（宋代）

瑟瑟秋风悲，烈烈寒气骄。
蒲柳先已零，松柏何后凋。
天意重肃杀，造物无不销。
强弱有异禀，忧患同一朝。
惟有南山石，千载一岧峣。
人苦不自足，空羡王子乔。